חוברת הכנה לבגרות יב' 2014- אומנות התיאטרון.

היחידה הרביעית לדרמה עברית ותיאטרון ישראלי.

תיאטרון ישראלי הוא אינו סגנון בתיאטרון- כמו ריאליזם, אבסורד או אפי, ואין לו חוקיות משום כך. כשאנחנו אומרים תיאטרון ישראלי אנחנו מתכוונים למחזאות ישראלית, ולמחזאים כמו: חנוך לוין,ניסים אלוני, עדנ"א מזיא.

מחזאים אילו כותבים מחזות על פי סגנונות תיאטרונים שונים- קומדיות, טרגדיות, מחזות אפים, וכיו'ב. הנושאים שלהם יהיו לעיתים אוניברסליים, ולעיתים מקומיים ישראלים.

התיאטרון הישראלי הלך והתפתח בהתאם לתנאים ההיסטוריים של מדינת ישראל המתפתחת.

בימיו הראשונים היה התיאטרון הישראלי תיאטרון "מגויס" ושירת את הממסד.

התיאטרון שיקף את האידיאולוגיות השונות שרווחו אז. המחזות עסקו בהפרחת האדמה, ומלחמות ישראל. "הגיבור" היה החייל שמת בקרב.

רבים מהמחזות הישראלים היו לקוחים מחומרים מהחיים. המחזות התעסקו במלחמות ישראל, בבעיות הקליטה של העולים החדשים, ובסיפורים מן האקטואליה.

בהקשר זה ננתח שני מחזות ישראלים.

**הוא הולך בשדות** מאת משה שמיר,  **ושיץ**, מאת חנוך לוין.

בפרק זה בבחינת הבגרות תוכלו לענות על אחד מהשניים, או על מחזות ישראלים שצפיתם: כי בנו בחרת, היש גן עדן, מכולת.

בחוברת זו:

* השלבים העיקרים בתיאטרון הישראלי לפי מלחמות ישראל. מאת שוש אביגיל. דגש על שנות החמישים והשבעים.
* הוא הלך בשדות ודמות הצבר.
* שיץ ושבירת מיתוס הצבר
* שאלות לדוגמא.

בהצלחה!

**השלבים העיקריים בתיאטרון הישראלי לפי מלחמות ישראל –**

**המאמר המלא במחברותיכם. בחוברת זו רק מה שרלוונטי למחזות שלמדנו.**

"דפוסים ומגמות בדרמה ובתיאטרון הישראליים, מתש"ח ועד היום" מאת שוש אביגיל

.

**שנות החמישים: "הו, איזו מלחמה נחמדה" - החלום**

בשנות החמישים, השנים הראשונות אחרי הקמת המדינה ולאחר מלחמת העצמאות (1948), כל המסגרות החברתיות, הפוליטיות והתרבותיות היו בשלבי ארגון ראשונים, וכך גם התיאטרון. התיאטראות העלו מחזות מתורגמים רבים, ומחזות מקוריים היו במיעוט. המחזות הישראלים שכן נכתבו באותה תקופה היו בעלי סטריאוטיפים, חובבניים, וריאליסטים.

מחזאי התקופה, כמו משה שמיר שכתב את ***הוא הלך בשדות*** (1949); יגאל מוסינזון שכתב את ***בערבות הנגב*** (1949); נתן שחם שכתב את ***הם יגיעו מחר*** (1949) ואחרים, רובם היו בעלי רקע חלוצי סוציאליסטי, התעסקו בעיקר בתוכן ולא בצורה. הם עסקו בהתיישבות ובחזון הציוני, והמחזאות גויסה להעברת מסר אידיאולוגי. בתקופה זו אין כמעט ביקורת גלויה על הממסד והערכים המקובלים.

**שנות השבעים: מול פני המציאות**

מלחמת ששת הימים (1967) הייתה נקודת מפנה משברית ביותר בהיסטוריה של ישראל עד כה, שחוללה שינוי גדול במדינה. גל של להט נוסטלגי ואופוריית ניצחון הציפו את הארץ, אם גם דעכה מהר במלחמת ההתשה (1969) הקשה והממושכת. גם שידורי טלוויזיה שפתחו את הגטו הישראלי לעולם שינו את התמונה.

התיאטרון עזב את המערב וחזר לעסוק בחברה הישראלית. **התיאטרון עסק בתיעוד המציאות, בדרמה של כאן ועכשיו: הדילמות של אחרי המלחמה, המחיר שהמדינה נאלצת לשלם על קיומה. לראשונה, עולה ספק לגבי הקרבת חיי הפרט למען הכלל, דבר שהיה ערך מוחלט ולא נושא לוויכוח בשנים המעצבות של המדינה.** שנתיים בלבד אחרי המלחמה, כותב חנוך לוין סאטירה נוקבת כנגד המלחמה והממסד. ***את אני והמלחמה הבאה*** (1969). המחזה נחשב בעיני רבים כסטירת לחי לציבור. ב-1970, בתיאטרון הקאמרי הממסדי, מעז חנוך לוין להעלות את ***מלכת האמבטיה***, ועורר סערה לאומית. ההצגה הורדה.

ב1973 מתחילה מלחמת יום כיפור ומהווה את סם הנגד לאופוריה של מלחמת ששת הימים. מלחמת יום כיפור נתפסה כתגמול בלתי נמנע על האמונה היהירה שרק הכוח יכול להבטיח קיום. מגן ה"ביטחון" המיתי נסדק, וישראלים רבים החלו לפתח פתרון אחר. תוצאות המלחמה הביאו לביקורת מתעצמת, שינוי בשלטון (מפלגת הליכוד עולה לשלטון ב1977 לאחר שנים רבות של שלטון העבודה) וקמות תנועות פוליטיות כמו "שלום עכשיו".

מבחינה אידיאולוגית העשור הזה מאופיין במשבר וחשבון נפש של דור שהמשיך לדבוק במערכות הערכים הישנות אך לא מצא עוד צידוק קיומי בהן. מלחמת יום כיפור, ותחושת החיסול הקרוב, **העלו באופן דרמטי את רמת הספקנות בתיאטרון הישראלי בכל הנוגע למערכות הערכים המוצקות הנוגעות לשנים המעצבות של המדינה.** החברה הישראלית והתיאטרון הישראלי באמצע שנות השבעים היו שקועים בחשבון נפש. אמצעי ההבעה בתיאטרון נעשו יותר מתוחכמים, והעשירו את יכולתו של התיאטרון להתמודד עם המורכבות החדשה של המציאות המקומית. החלה פריחה של דרמה מקורית, בשתי מגמות מרכזיות:

א. מחזות בעלי תגובה פיוטית ואסתטית אצל ניסים אלוני וחנוך לוין. אלוני הציג בעיקר מחזות טרגיקומדיות ואילו לוין הציג מחזות העוסקים בעיקר בשכונה המשפחתית והאינטימית.

מחזותיו של לוין בתקופה זו ציירו דיוקן גרוטסקי של החברה הישראלית לפני מלחמת יום כיפור. זהו עולם טרגי-קומי, מאוכלס במשפחה יהודית - ישראלית דוחה, עם אב חסר עמוד שדרה ונטול ערכים, אם מפלצתית חזקה, בת אנוכית וחומרנית - וכולם גזענים, פשיסטים וחיים על המלחמה. אם יש להם בן, בדרך כלל הוא יהיה לא – יוצלח, יצור נטול סיכוי כלשהו להשיג משהו בחייו חוץ להיות חתן פוטנציאלי. על החתנים נגזר למות במלחמה ולפיכך אוהבים אף פעם לא מממשים תשוקתם. זהו עולם חומרני, ציני, וכוחם של האנשים נמדד בו רק על פי ערכם הכספי, במונחים זעיר – בורגניים של העיירה היהודית הישנה ועל פי יכולתם להגשים את חלום הנסיעה לחו"ל.

לוין יצר מערכת סגורה של היררכיה חברתית, שרשרת של דפוקים שדופקים את החלש מהם וכולם חולמים את אותו חלום, שמובן לא יתגשם לעולם.

**דמות הצבר – הוא הלך בשדות- משה שמיר.**

הצבר הוא המצאה של הציונות, של החלוצים. החלוצים שאפו לראות בילדיהם התגשמות של ערכיהם, ודמות הצבר הייתה גילום התגשמות זאת. הצבר הפך לכדי דמות מיתולוגית בעיקר בתקופת הקרבות של מלחמת השחרור בעידודו הצמוד של אביו החלוץ.

תחילה היה השם "צבר" כינוי גנאי בפי אנשי העלייה השנייה והשלישית, אך מהר מאד הפך להיות נושא הערצה ולתקווה. הוא הפך להיות דמות מיתולוגית, אב טיפוסית, שיצרה תבנית מוצקה לבני הארץ העתידים להיוולד.

הצבר היה לנסיך, לצבר עליון: *אין בו פחד, חולשה, תאוות בצע, חנופה, גלותיות*. תכונתו המרכזית – יליד הארץ, פרי של תקוות הדורות. זה עומד בניגוד לכל מה שהיה היהודי בגולה**. עברי ולא יהודי.** הצבר ישים קץ להשפלות אבותיו. כל מה שחסר ביהודי היה בצבר: *כח, בריאות, עבודת כפיים, שיבה אל האדמה, שורשיות*.

כך, באופן פראדוקסאלי, נוצרה דמותו של בן הארץ כשהיא מוכתבת ע"י תפיסת העולם שנוצרה בגולה. היא אינה יצירה צברית מקורית אלא פרי המצאתו של היהודי בגולה. הצבר המיתולוגי, הוא ניגודו של היהודי המושפל, אך גם בנו אהובו. הוא גדל וטופח ע'י אב נחות. הדגם צמח מתוך מגמה לייצר אדם חדש.

אלה שכתבו אודות הצברים בטקסטים שלהם, בסיפורים, בשירה, בפזמונים, ובמאמרים פוליטיים, לא המציאו את הדגמים כדי שיישארו על הנייר, או סתם למטרות ספרותיות. הייתה זו בניה מתוכננת של מודל מתוך מטרה אידאליסטית ליצר עם חדש, ומערכת ערכים חדשה, מתוך תקווה להקים תרבות חדשה, חיובית ושונה, אשר תנהיג את החברה הישראלית.

במחזאות של סוף שנות הארבעים, הבן לא מוקרב יותר על מזבח האדמה כדי להגשים את דרכו של האב החלוץ, אלא **הוא מקריב את עצמו** בקרבות של מלחמת השחרור , במלחמה למען המולדת.

בספרות הצברית, חייב הצבר **לגדול ללא הורים, ללא משפחה, ללא שושלת יוחסין.** ההורים המולידים הם עצמם תוצר של גלות, לכן הצבר נולד לתוך חלל ריק שבו הדמות החינוכית אינה האבא **אלא מודל קיבוצי- כללי**, שהוצג לו לדוגמא ולמופת. בספרות הארץ ישראלית של דור הפלמ"ח שטיפחה באהבה ובמסירות את הצבר העליון כמעט שאין לגיבורים הורים של ממש.

כיוון שלא יכול להזדהות עם דמות אב, נשאר הצבר **ילד נצחי.** המחזאים הישראליים חשבו שכדי לאפשר קיום ציוני בארץ, יש להתכחש לעבר היהודי גלותי . **לכן לצברים ילידי הארץ במחזות יש רק הווה והם חסרי מודעות היסטורית**. זו הייתה הסיבה שהצבר המיתולוגי גדל וחונך ללא הורים, משפחה, שושלת יוחסין, אלא נולד לתוך חלל ריק – משום מקום.

אורי ב"הוא הלך בשדות"- אבטיפוס צברי. נער שלא בגר, אחוז מבוכה, שיחסו לאנשים סביבו אטום וסתום קצת. הוא מת תוך מילוי המשימה העילאית בהקריבו עצמו למען רעיו ואחיו אך במהלך הסיפור אינו משתנה ולמרות חלוף הזמן הוא אותו אורי כשם שבא אלינו.

**סיכום מאפייני הצבר כפי שמשתקפים במחזות:**

1.מדבר בסלנג

2.התגלמות החלומות של ההורים

3.גבר, מפקד אמיץ החי בצל סכנות

4.מונע ע'י החובה הלאומית

5.נאמן לחברה לא למשפחה

6.חסר שרשים, חסר תודעה הסטורית, חי בהווה

7.נער שלא בגר

8.אנטי תזה ליהודי הגלותי

9.ממעט בהפגנת רגשות, דיבורו עילג, מתקשה להתבטא

10.מסור למשימה ולחברים

11.נעדר סימני שאלה

12.אפיון:דוקר מבחוץ , רך מבפנים.

**"הוא הלך בשדות"-משה שמיר.**

נכתב והוצג בימים שלפני ובמהלך מלחמת השחרור.עסק בחידוש החיים בארץ והקמת המדינה כאשר הקיבוץ והפלמ"ח הם הסמלים לגבורה של הישוב הלוחם לעצמאותו.

המציאות של אותם ימים משתקפת במחזה באמצעות העיסוק בנושאים הבאים:

1.עולמו של בן המשק המגוייס לפל"מח.

2.מיקה- צעירה מ"ילדי טהרן"- שם של עליה מפולין.

3.עליה לקרקע של קיבוץ חדש.

4.הדים לשליחות של אנשי הישוב למלחמה בנאצים.

5.הווי הפלמ"ח

6.הפעילות נגד הבריטים

7.דמות של בן נוער צבר ישראלי.

8.הקבוץ ואורח חייו.

המחזה מתחיל בתמונה של שגשוג ופריחה. "אחד קיבוצניק"- מאין מספר כל יודע של הגירסה החלוצית- מתאר את שגשוגו של הקיבוץ בפרספקטיבה של עשרים שנה קדימה. (כלומר בזמן שהצופים בו עוד לא היו). עשרים שנה אחרי מות אורי, הקיבוץ פורח ומשגשג. **המשמעות: היה למוות ערך**, מטרה שמימשה את עצמה. בכך מתחזקת האמירה המרכזית של המחזה- **טובת הכלל על פני טובת היחיד**.

במחזה יש חיים ומוות במחזוריות: חיים, מוות, וחיים חדשים. המחזה בנוי ב"פלש באק". מתחיל במוות באזכרה. לכל אורכו קיימת ברקע האזכרה ועל הבמה מתרחשת עלילת אורי. החיים הם מול המוות. המוות מול החיים הזורמים.

העלילה מתרחשת בקיבוץ, בחדר האוכל נערכת אזכרה לאורי שנהרג במהלך פעולה צבאית במסגרת הפלמ"ח. תוך כדי כך עולות תמונות מתקופת חייו של אורי(לפני 20 שנה) אשר מייצגות מרחבי חיים של אנשי התקופה: רפת, חדר-אוכל, בית ילדים, סככת-מכונות בה וילי משחיז מקצרה, אוהל, מעיין, מטבח, מחסן בגדים, סוכה בכרם, מחנה פלמ"ח, בחוץ בין החברה, הר האיילות- התיישבות חדשה, צריף, בהרים, בואדי.

המקומות הנ"ל, מייצגים את מרחב המשמעות של המחזה ומבטאים, מסר חברתי פוליטי ומצב קיומי. מתוך אפיון המקומות הנ"ל משתקפת חברה המתפקדת ומנהלת את חייה כקולקטיב. החיים הם בין שדות. השדות הם הבית. הגיבורים נולדו וצמחו אל תוך השדות והמרחבים.

תפיסת עולמם- "מחויבות לכלל, ולארץ", לכן מקריבים עצמם ללא היסוס למען הכלל ולמען הגשמת החזון הציוני. לדידם עשייה ומילוי חובה לאומית, הם דברים מובנים מאליהם. היחס למלחמה מגובה בקונצנזוס מלא: המלחמה מוצדקת.

הסצנה הראשונה במחזה מתרחשת בקיבוץ בחדר האוכל. חברי הקיבוץ מארגנים אזכרה לאורי. המקום הבא, חדר של ילדים בקיבוץ, אח'כ במקלחת (המקלחת ציבורית לנשים ולגברים כפי שהיה נהוג בקיבוץ של אותם ימים).

המקלחת מקום שיוצר אינטימיות: מחליפים רכילות, עומדים עירומים, לכולם אותם קפקפים, אותם בגדים מהמחסן. הסצנה במקלחת היא סצנת הווי, משקפת את הווי החיים בקיבוץ, ובה למעשה מתרחש המפגש הראשון עם אורי. אורי הולך למקלחת לפני שהוא בא לפגוש את אביו ואמו. במקלחת ישמע מה העניינים ואנשים ידעו שהגיע הביתה. בסצנת ההווי שבמקלחת, מנהלים שיחות נפש, מדברים על הדברים הקטנים שבחיים. כמו במשפחה.. המקלחת בקיבוץ היא לב ליבה של המשפחה הקיבוצית יותר מחדר האוכל שהוא ממוסד יותר.

מכאן שהמחזה "הוא הלך בשדות" היווה חלק **מהתיאטרון המגויס** של התקופה, כלומר תיאטרון שתכני הצגותיו משרתים את הממסד המדיני.

**כיצד משתקפים מאפייני דמות הצבר בדמויות שבמחזה.**

אורי: האפיון המרכזי של הצבר כבעל קוצים דוקרים עולה בדבריה של רותקה:אני רק מתקרבת אליו וכבר הוא מוציא את קוציו ודוקר.

הצבר לא משפחתי: מיקה מספרת מה הייתה רוצה שיהיה לה: בית, מפות, וילונות, משפחה(ע'מ 36) בעוד שלדברים האלה אין ערך בעיני אורי. הוא אחד מהחבר'ה אך אינו משפחתי, לא אחד ששואף לבנות לעצמו משפחה. בע'מ 48 הוא שואל אותה באירוניה:"רב חסר לך?".אורי צוחק על רעיון ההתמסדות המשפחתית בעוד שלמיקה העולה החדשה הדבר חשוב ביותר כמו גם לסמיון אשר אומר בעת הפעולה "אשתי" וממהר לתקן "חברה שלי", כי רוצה להיות כמו החברה הצברים.

לצבר במחזות אין הורים:משפחתו של אורי מפורקת. הוריו לא מתפקדים כמשפחה. היחסים בינו לבין הוריו פורמאליים, חסרי אינטימיות. המפגש עם וילי עקר:"תן יד , מה שלומך שייגץ?"(ע'מ 18). המפגש עם רותקה חסר אינטימיות מפני שאברהם נמצא שם וצריך להוציא אותו.

מחוייב לחברה, לא למשפחה: במובן זה אורי דמות מורכבת: מצד אחד בוחר לחזור לקיבוץ ולא להתגייס לפל"מח, אך עדיין מצדיק זאת כדאגה למשק ולא לתא המשפחתי. הוא גם מסכים עם חדר משפחה אך כשג'ינג'י בא נענה הוא מיד לקריאתו.

אדיש, מדחיק רגשות: אורי מאופיין כמי שמדחיק רגשות וממעט בהפגנת רגשות ודיבורים, כעילג כאחד שמתקשה להתבטא. הוא אומר למיקה שהיא צריכה להיות חזקה בארץ הזאת שאסור לה להתעצבן ולהתרגש. הוא אינו מסוגל ממש לבטא אהבתו למיקה, אינו מסוגל ליצור קשר אינטימי, אישי. בע"מ 38 הוא אומר למיקה: " **כל הטיול אני מנסה מכאן ומחזר משם ומסובב הנה ורומז שמה. אבל להגיד אינני מעז."** בע"מ 35 בסצנת הנשיקה רואים שמיקה מלמדת אותו איך להתנשק. כשמיקה מבטאת רגש הוא מנגן במפוחית. לא מסוגל ליצור קשר.

הצבר כבעל אופי גברי: החברות של אורי ושל ג'נג'י , נציג נוסף של הצבר, מלאה בגינונים גבריים: .הקשר בינהם הוא פיזי, מאצ'ואיסטי. הדבר הראשון שג'ינג'י עושה כשהוא רואה את אורי זה לתת לו צ'פחה. ג'ינג'י יותר מוקצן מאורי, מבליט את האופי הגברי של הצבר. בשיחתם הם מדברים בסלנג ועולה משיחתם שקשר רומנטי והקמת משפחה הוא עניין מוקצה ופסול. ג'ינג''י לא מבין מדוע אורי לא מזדרז ונענה מיד לקריאתו . (בידקו בדיאלוג בע'מ 52). מהדיאלוג הנ'ל עולה שאסור שיהיה קשר רומנטי :ג'ינג'י: "בחורה- רק זה חסר לי".

הצבר כמפקד: אורי הוא מפקד. כיוון שהקיבוץ והפלמ"ח מהווים עבור בני הדור הצעיר בתקופתו של אורי מסגרת חיים והזדהות, כאן מתעצב עולמם החברתי והערכי. בפעולות הצבאיות והמחתרתיות מגיעים הצעירים לידי מימוש וביטוי עצמי. אין פלא שאורי הוא מפקד והוא משמש דוגמא אישית לחייליו. כאב טיפוס הוא קשור מאד לכלל הקיבוץ ולפלמ"ח. קשריו עם מיקה מפריעים לרצונו לשוב לפעילות במסגרת הפלמ"ח אך הפלמ"ח מכריע. אורי מגלה שאת המקום האמיתי המתאים לו הוא ימצא רק בין חבריו, ילידי הארץ, ולא בחברת אחת מעליית הנוער. בפלמ"ח הוא כאמור מגשים את עצמו כמפקד, אולם עצמאותו ומנהגו לסמוך רק על עצמו, מביאים עליו את מותו.בביצוע המשימה הקשה הוא לוקח על עצמו את התפקיד העיקרי ונהרג בה.

הצבר כאנטי תזה ליהודי הגלותי: היהודי שבא מהגלות מיוצג במחזה באמצעות דמויותיהן של מיקה וסמיון. הצבר שונה מהם והם צריכים לסגל לעצמם את תמונת עולמו של הצבר ואת דרכי התנהגותו. ההבדל המרכזי בין מיקה לאורי הוא בעובדה **שלמיקה יש שרשים** . מי שיש לו היסטוריה יש לו שרשים. היא מתגעגעת. מתגעגעת לפסנתר שהוא מהווה ייצוג של תרבות שאינה שייכת להווי הארץ ישראלי דאז אלא שייכת להווי ארופאי ל"שם".מיקה רוצה בית עם קירות אשר מייצג יציבות. לאורי יש אוהל והוא אומר לה: "נכנסתי לאוהל ריק והשארתי אוהל ריק".מכאן עולה אפיון נוסף של הצבר והוא שהצבר אינו מכה שרשים. אין לו עבר יש לו רק הווה הוא חי כאן ועכשיו. עושה עכשיו. אין לו היסטוריה.

הצבר לא צריך לעשות מאמצים להשתייך לחברה למקום בו הוא גר ןאין מבקרים אותו: מיקה אומרת עליו : "אתה ילד טוב". הוא מכונה ע'י הכובסות בשיחתן אודות היחסים שבין מיקה ואורי "אורי שלנו "בעוד מיקה מרגישה מנודה זרה. היא אומרת: "בימים האחרונים מסתכלים בי כאילו גנבתי מהם משהו. אני צריכה להוכיח את עצמי קודם כל. להיות ראויה להתקבל במשפחה הטובה הזאת גת העמקים. אילו היית מביא איזו נועה או איזו תרצה...".כאן עולה בעיית הגזענות. היחס ליוצא דופן לזר. לא ברור במחזה מה באמת קרה למיקה בעברה, אך מעצם היותה עולה חדשה הן תופסות את עברה כדבר שלילי. הצורך שלה לא להרגיש בודדה , להרגיש שייכת מכריע לבסוף לטובת השארת ההריון ולידת הילד שלה ושל אורי.האדם היחידי שמתייחס אל מיקה כראוי הוא וילי. הוא מבין את עברה, הוא היחיד מבין הדמויות שבמחזה שהיה שם.הצורך של מיקה להשתייך ,בא לידי ביטוי במחזה כאשר היא כותבת על האדמה: "אורי כהנא, וילי כהנא, מיקה כהנא, מרים כהנא, גת העמקים, ארץ ישראל".

הצעיר הגלותי צריך להתאמץ ולהתאים את עצמו להווי הים תיכוני. כשמיקה ואורי יוצאים לטיול, אורי מציע למיקה חלבה. החלבה מעלה בה אסוציאציה לצפיפות המעפילים חסרי האוכל, למצוקה. להיסטוריה שלה. היא סולדת מהמאכלים המזרח תיכוניים שאותם אוהב אורי. הוא החזק והבוטח היא סובלת מחולשת הגלות ותצטרך להתרגל למאכלים אלו.

הטיול עם מיקה להרים עבור מיקה הוא גילוי העולם הגדול. עולמו של הצבר הופך לעולמה הגדול. מיקה גם תציין במפורש שעליה לעזוב את עברה על מנת להתקבל ע'י חברי הקיבוץ כשווה בין שווים.

**ההיפוך של מיקה היא דינהל'ה**. צברית מאוהבת באורי. היא לא מתנהגת כמו מיקה. היא כמו אורי מגושמת ביכולת ליצור קשר . מאוהבת בצבריותו. רוצה להיות כמוהו לדבר כמוהו. כשהם באוהל, היא שואלת אותו: "היא בת המשק?"(מייצגת את גישת הקולפות השוללות את מי שאינו משתייך לחברתן)."לא מתאימה לך עירונית. לפחות צברה?". מתייחסת לקשר באופן סטריאוטיפי. "אין כמו הבנות שלנו אה?..."כשאורי שואל אותה "היית נכנסת איתי לחדר משפחה?" היא עונה: "רק תגיד". למעשה, איננה מכירה אותו וממשיכה לשאול: "יש לך צרות עם הבחורה שלך?" .בסוף השיחה בין אורי ומיקה, כאשר נוצרת מעט אינטימיות, ג'ינג'י בא לשתות קפה. אורי קופץ על רגליו: "ג'ינג'י חזר". המדינה קוראת. גם אם קיים איזשהו סיכוי לקשר בינו לבין דינהלה' הוא מוותר למען המדינה. אורי הוא לא של עצמו, הוא של החברה.

**הצבר שייך לקולקטיב. בחלקו הראשון של המחזה הקולקטיב הוא הקיבוץ. בחלקו השני – הפלמ"ח.** אורי שייך לקיבוץ ולפלמ"ח . אלו שני הגופים שייצגו את המציאות של אותם ימים . הוא אינו שייך להוריו. אינו שייך למיקה או לדינהלה' , וגם אינו שייך לעצמו.

הצבר של שנות הארבעים הוא חזק חברמן עצמאי בריא ודוקר. הצעיר הגלותי צריך להתאים עצמו לצבר. סמיון, למשל, מתנדב לבצע את הפעולה למרות שאשתו חולה, כי הוא רוצה להיות כמו הצבר. הוא מכנה את אשתו, חברה שלי, כדי להיות שייך לחברת הצברים, ולהשתמש במושגיה כדי להפריך את מושג המשפחה.

**התגלגלות דמות בצבר:**

בשנות החמישים טפחה המציאות על פניהם של הצברים. המעבר מן המציאות שבין הקמת המדינה ומלחמת השחרור, למציאות קיומה של המדינה- מהווה משבר לדור שחלקו בעשייה ובפעולות להקמתה היה עיקרי.

המשבר הוא נפשי וערכי – מוסרי כאחד. המשבר הערכי נוצר כתוצאה מהפער בין הערכים עליהם חונכו הצעירים לבין המציאות. הצעירים בני הארץ ראו במדינה פועל יוצא של הערכים עליהם גדלו: ציונות סוציאליסטית וחלוציות, אך המציאות של שנות החמישים טפחה על פניהם. המשבר הנפשי נבע מחוסר היכולת שלהם להסתגל ולהתאים עצמם לישראל החדשה. מלחמת השחרור השאירה טראומה בנפש דורה: הפגישה עם ההרג ומעשי האכזריות משני הצדדים, היעלמו של עולם הילדות הארץ ישראלי, וחוסר יכולת להסתדר עם ישראל החדשה, עם חיי היומיום , ימי חול והתפרקות מערכים. כמו כן, עולה גם תחושת זרות של בן דור הארץ, אל מול הנוף האנושי הארץ ישראלי, שהשתנו בתכלית עם הכיבושים, בריחת הערבים, גלי העליה ההמוניים, והבינוי המזורז הנטול כל שמץ רומנטיקה.

העולם שקדם למלחמה נחרב ואל העולם החדש אין הם יכולים להסתגל.

דמויות הגיבורים (כמו אורי),המחישו היטב שהמעשים שעשה, והפעולות שפעל, אינם תוצאה של עולם רוחני עשיר, ואינם תוצאה של מסורת ותודעת עבר. הגיבורים הללו אינם רואים לנגד עיניהם את העתיד להתפתח ממעשיהם. הם המעוגנים בהווה מידי התובע פתרון מידי. הגיבורים בדראמות אינם מהרהרים אחרי סיבות ונימוקים, ומקבלים עליהם מראש לבצע את אשר צריך תוך הזדהות מוחלטת.

בין שאיפותיו ומטרותיו של הכלל, לבין עולמו של הצעיר-הגיבור, אין שום פער. עתה לאחר המלחמה והפעולות אשר הובילו להקמת המדינה, ניצבו הצעירים חסרי כל. הם עמדו מול מציאות חדשה חסרי כלים שיכלו להבטיח את המעבר התקין ממציאות למציאות. מעתה נדרשים ערכים חדשים שלא היו בידיהם.

בסופו של דבר מתפרק לחלוטין דימוי הצבר במחזאות הישראלית במחזות של חנוך לוין- כדוגמת שיץ.

**"שיץ"/חנוך לוין- שבירת מיתוס הצבר.**

בשנת 48 ייצוג הצבר באמנות היה אורי ושכמותו. אחר כך המציאות השתנתה ומיתוס הצבר מתנפץ לכל עבר. הקהל שבא לתאטרון נושא זיכרון של מיתוס הצבר וכשמסתכל על המחזה "שיץ", רואה את ניפוץ הזיכרון שלו אל מול מה שחנוך לוין הציג על הבמה. "שיץ", הוא מחזה פוליטי שנכתב בשנת 1975, שנתיים אחרי מלחמת יום כיפור.

למחזה 2 חלקים: חלק א' – הזלילה.

חלק ב' – המלחמה.

במחזה מתוארת משפחת שיץ: פפכץ האב, צשה האם, שפרכצי הבת, צ'רכס החתן. כולם זללננים גרגרנים ותאווי ממון. הזללנות, אינה רק הזללנות לאוכל אלא גם הזללנות לרכוש והיא אופיינית לכל הדמויות. המשפחה כולה היא אנטיתזה (ניגוד) למיתוס הצבר. הדבר בא לידי ביטוי החל **משמותיהם כאנטי תזה לשמות הצבריים:** לגבר שהולך למלחמה לא קוראים יותר אורי או ג'ינג'י אלא צ'רכס- שם בעל ניגון גלותי, יידישאי. אי אפשר לצפות מצ'רכס פלץ שיעשה מה שאורי עשה. לקרוא לצבר בשם כזה זה להגיד לקהל: תשכחו מהצבר. מה שיש היום זה בחור צעיר שמה שמאפיין אותו זה כסף אוכל ומסחר.

גם אפיונו של **הצבר כדמות גברית** מתפוגג במחזה זה. המטאפורה לצבר היא צ'יפס. הגבר שווה לצ'יפס. שפרכצי שרה שיר שמשווה את הצ'יפס לגברים אמיצים: "אי אי צ'יפס צ'יפס רך מטוגן קצת שרוף כמו גבר אמיץ שזוף בשמש... ואחר כך גרפס קטן". יותר מאוחר במחזה כששפרכצי מקיימת יחסי מין עם צ'רכס היא אומרת לו: "לא מרוכז אה? ממהר. חסרים לך 2-3 ס'מ שנוספו לך באף". כלומר דמות הגבר בשיץ היא הכל חוץ מלהיות גברי. דינהלה' ב"הוא הלך בשדות התאהבה באורי שהקרין צבריות גברית כאן הדמות הנשית מגמדת את הגבר ומרחיקה אותו מכל דימוי חיובי גברי.

גם אורי וגם צ'רכס יוצאים **למלחמה.** שניהם **גברים לוחמים.** אך בעוד שאורי יוצא כגיבור - ג'ינג'י בא לקחת אותו בלילה-, צ'רכס , יוצא למלחמה מתוך אוירה של בורגנות בערב החתונה. המלחמה מפריעה לו . צ'רכס רחוק מהדימוי של צעיר גיבור היוצא להגן על המולדת. הוא לא מקריב את עצמו אלא מרוויח ומתעשר. בעוד שהמלחמה היא חלק ממה שיצר את מיתוס הצבר, כאן המלחמה מפריעה לחיי הבורגנות ואין איזכור קל שבקלים אודות המחויבות לחברה. אם אורי יצא למלחמה מתוך אידאלים המעוגנים בתפיסת המחויבות לארץ לחברה וחי לאור האידאלים של הקרבת פרטיותו למענה הרי שהאידיאלים של צ'רכס נובעים מאגואיזם.

אורי אופיין בחוסר **אגואיזם** מוחלט ואילו צ'רכס הוא התגלמות האגואיזם. האידיאלים שלו הם שכולם יעבדו בשבילו ושהוא יתעשר. בתמונה 21 צ'רכס פלץ מתאר את הרווחים שלו מן המלחמה. הוא מוצג כנהנתן והוא נהנה להרוויח על חשבון מוות של אנשים אחרים.

בתמונה 24 נשמע שוב אות מלחמה. צ'רכס אומר "שוב מלחמה...מלחמה בארוחת צהריים...". מדגיש שוב את סולם הערכים המעוות על פיו הוא חי: קודם הצרכים האישיים שלו, ורק אחר כך טובת החברה. באותה נשימה לוין מבקר את שרירותה של המלחמה בחיי היום יום של האדם הפשוט. (סתם כך באמצע ארוחת צהרים).

צ'רכס מאפיין את עצמו כאיש של תאוות קטנות ולכן יש לו גם אכזבות קטנות. הדבר רחוק מאד מאיך שאיפיינו את עצמם אורי וג'ינג'י. להם היו ציפיות גדולות מעצמם ולאחרים מהם.

כשצ'רכס פלץ חוזר כרוח אחרי שהוא מת שם אותו חותנו מתחת לשולחן במטבח. זאת בניגוד לאורי אשר לו נערכת אזכרה 20 שנה אחרי שנפל. כך מנפץ ח. לוין את דמות החלל הקדוש.

**צ'רכס פלץ הוא המסמן העיקרי את שבירתו של מיתוס הצבר**. דמותו מאופיינת בראש ובראשונה ע'י האגואיזם שלה והרוע שלה בעוד אורי הצבר האולטימטיבי מאופיין בחוסר אגואיזם מוחלט. הוא נושא לאשה את שפרכצי בגלל שלאביה יש ממון. מרגע שהם מתחתנים הוא משכנע את שפרכצי לגרום לאביה למות כדי שיוכלו לרשת אותו.

גם אפיונה של שפרכצי מחזק את שבירת דמות הצבר המיתולוגי. שפרכצי, כלתו של צרכס ,רוצה להתחתן, להוליד ילד. התכונה הבולטת שלה היא התאווה לאוכל. היא מוצגת כמו בהמה חסרת כל אידיאל . לא כמו דינהל'ה אשר יוצאת להלחם בפל"מח , ולא כמו מיקה שסובלת מזה שאינה צברית. שפרכצי מחפשת דרכים לנצל את הוריה ומאשימה אותם באגואיזם שלה: "פינקת אותי ופינקת אותי עד שיצאתי מנוולת". על פי לוין, זו התפיסה לגבי דמות הצבר: ההערצה המוחלטת לדמותו הביאה לכשלון מהדהד ולדמויות מאכזבות.

לוין מייצר כאן מעגליות: בעוד שהצבר ניסה להתרחק מהדימוי הגלותי, לווין מחזיר אותו לשם: הצבר על פי לוין, הפך לסוחר יהודי גלותי, יותר גלותי מההורים שלו, עד כדי כך שמנהל משא ומתן מתחת לחופה ועד הרגע האחרון סוחט עוד קצת כסף. הצבר החדש הוא הגולם שקם על יוצרו.

**נושאים נוספים שעולים מן המחזה:**

* **תאוות הבצע הופכת לקריטריון בלעדי בחיי הדמויות**. המדד: כמה שאשיג יותר יהיה לי יותר טוב: שתי משאיות וחצי שופלדוזר שווים חתונה. לא מתחתנים כי אוהבים אלא משיקולים כלכליים. ההשתלטות על העסקים שווה רצח החותן. אני אעשה כל מה שאני יכול כדי להרוויח יותר. החומרנות במחזה עומדת ביחס הפוך לרוחניות. ככל שהיא גוברת כך גוברת ריקות הדמויות. האב אומר: "האדם זה לא סוד מת ריק".
* **אהבה:** האהבה הופכת ליחסי מין ברוטאליים או לעיסקאות כלכליות. רגשות נעלים הופכים לאקט מכאני: זיהוי מאכלים בנשיקות – תחיבת לשון בטינופת, לישת גוף אישה כמעשה אופה –(מתקשר לאוכל).
* **משפחה:** אהבת הילדים להוריהם הופכת לבעיה מחושבת של ניצול כספי עד תום. הילדים רוצים שההורים ימותו. גם אהבת האב והאם מומרת בבשר פרה, עוגות נקניק ופרופסור עשיר מאמריקה. הגבר מתייחס אל אשתו כאל גוש בשר. מכנה אותה שדחת.
* **הדמויות חסרות אידיאלים**. האידיאלים הם התעשרות והפקת רווחים מן המלחמה. המחזה נכתב על רקע התעשרות קבלני העפר שסללו כבישים בסיני, חפרו שוחות לפני המלחמה להגנת החיילים שהפכו אחר כך לקבריהם. הרווח הכספי היה על חשבון מוות של אנשים אחרים. ישנו יחס דו ערכי בין השוחה לקבר. הבור שצ'רכס חופר להגנת החיילים במלחמה, הוא גם קברם. לכן בונה הסוואה מלפנים וגינון מאחור.
* **זללנות:** במחזה ישנה האבסת היתר אשר יוצרת תחושת חנק, מוות. כל הדמויות קשורות למוות. לזוג הצעיר מוטב שהאב ימות, חיי הבת יפרחו כאשר האמא תמות וכיוב'. זוהי התפוררות רוחנית שהופכת להתפוררות פיזית וכל הדמויות חולות בהקשר זה או אחר.

זוהי חברה חולה, חברה מתה. המשפחה מיוצגת כמיקרוקוסמוס של החברה הישראלית.

* **מלחמה:** המלחמה מפריעה למהלך חיים תקין. יש אנשים שמתעשרים ממנה ויש שמתים. לא עוד מלחמה למען המדינה . אלא מלחמה למען תאוות בצע. ישנה מחזוריות במלחמות: אביב, סתיו, חורף, קיץ, מלחמה. זוהי שגרת מלחמות. כל הקיום האנושי בחברה הישראלית, קשור במלחמה הקשורה במוות, בקבר. גם כשמתחתנים במקום שהחתונה תהיה מקושרת לפריון, כאן במחזה היא מקושרת במוות – מות ההורים.

החברה כפי שמצטיירת קוברת גם את התרבות: "שקספיר תמורת הרצל" הוכרז בחתונת שפרכצי ופפכץ.

* **חברה:** במחזה מציאות זעיר בורגנית המוצגת כהערצת דפוסים פורמאליים – למשל לחץ מתמיד לחתונה. שפרכצי אומרת:" אה סוף סוף הבעלות, השייכות. כמו אצל כולם, כמו אצל כולם."

הצורך במסגרת פורמאלית משתקף גם בלשון הדמויות שאף היא פורמאלית. הוויכוח בין האב לחתן , ויכוח עסקי פורמאלי מסוגנן בנוגע לנושאים שאמורים להיות בתחום הרגש והמשפחה.

המציאות ב"שיץ" כמו בכל מחזותיו של חנוך לוין היא מציאות של שנאה תהומית המפרידה בין בני האדם. יסודה באגואיזם עמוק של צרכים אישיים . זו מציאות המגמדת את בני האדם . האדם לא יכול לגלות גדולה כלשהיא בקיומו. שפרכצי אומרת**:" את מתכוננת לנשף הגדול של החיים בסוף את נופלת לביוב".**

**דוגמאות לשאלות מבחינת הבגרות:**

**1. יחיד מול חברה.**

בחרו מחזה או הצגה מהמחזאות הישראלית שבהם בא לידי ביטוי נושא זה.ציינו את שם המחזה או ההצגה.

א. הסבירו כיצד בא לידי ביטוי הקונפליקט בין היחיד לחברה במחזה או בהצגה

ג. תארו כיצד מומחש הקונפליקט על הבמה באמצעות שלושה אמצעים תיאטרוניים מתוך הרשימה הבאה:. מיזנסצינה, עבודת השחקן, יחסי קהל-במה, תפאורה, תלבושות, אביזרים, מוסיקה, תאורה או אחר.

**2. המשפחה במחזאות הישראלית.**

בחרו במחזה או הצגה מהמחזאות הישראלית שמציבה מערכת יחסים במשפחה. לדוגמא: הורים- ילדים, יחסי אחים, התמודדות עם בעיה/ משבר וכדומה.

**3.       יצירתו של מחזאי משמשת ראי לחברה בה הוא חי.**

   א.    בחר שני נושאים חברתיים.

   ב.    הסבר והדגם כיצד הנושאים החברתיים שבחרת באים לידי ביטוי במחזות שלמדת או בהצגות שצפית.

**4.      דמות האישה במחזאות הישראלית.**בחר שתי דמויות נשים ממחזות או הצגות מהמחזאות הישראלית.

                 א.    ציין את שמות הדמויות והמחזות בהן הן מופיעות

                 ב.         אפיין את שתי הדמויות שבחרת.

* 1. מה מקומן של כל אחת מהדמויות הנשיות שבחרת בחברה הישראלית על פי המחזות בהן הן מופיעות.

**5. אמירה אוניברסלית בתיאטרון הישראלי.**

א. בחר מחזה / הצגה מהמחזאות הישראלית, שיש בו/בה אמירה אוניברסלית והסבר אמירה זו. ציין את שם המחזה ושם המחזאי.

ב. הסבר והדגם כיצד מבוטאת האמירה האוניברסלית באמצעות שניים מהמרכיבים הדרמטיים: מקום העלילה, עיצוב הדמויות, קונפליקט.

6**.צעירים במחזאות הישראלית**

א. בחר במחזה/בהצגה מהמחזאות הישראלית שיש בו/בה ביטוי לחיים של צעירים

במציאות ישראלית מסוימת.

הצג שלושה מאפיינים של הצעיר/ה במחזה/בהצגה שבחרת.

ב. הסבר והדגם כיצד כל אחד משלושת מאפייני הצעיר (שהצגת בסעיף א) משקף את

המציאות הישראלית שהמחזאי בחר לעסוק בה.

7**. ביקורת על החברה**

בחר במחזה/בהצגה מהמחזאות הישראלית שיש בו/בה ביקורת על החברה הישראלית,

המבוטאת באמצעות הקצנת מצבים או עיוּות דמויות.

א. ציין את שם המחזה/ההצגה, את שם המחזאי/הבימאי, והסבר את הביקורת.

ב. בחר באחד מהאמצעים: הקצנת מצבים או עיוות דמויות.

הדגם והסבר כיצד המחזאי/הבמאי משתמש באמצעי שבחרת כדי לבטא את הביקורת שכתבת עליה בסעיף א.

8. **המרחב הבימתי**

במחזות ישראליים רבים, המרחב הבימתי (מקום) משקף את המציאות החברתית או

הפוליטית שהמחזאי עוסק בה.

א. בחר במחזה/בהצגה מהמחזאות הישראלית.

ציין את שם המחזה/ההצגה, את שם המחזאי/הבמאי, וכתוב היכן העלילה מתרחשת.

ב. הסבר והדגם כיצד מקום העלילה במחזה/בהצגה שבחרת משקף את המציאות

החברתית או הפוליטית בישראל.

**9. חלום כמשקף הלכי רוח**

במחזאות הישראלית יש דמויות שיש להן חלום (משאת נפש, תקווה). לעתים החלום

משקף מגמות או הלכי רוח בחברה הישראלית, בתקופה שבה המחזה עוסק.

א. מהו החלום של אחת הדמויות במחזה ישראלי שלמדת או בהצגה מהמחזאות

הישראלית שצפית בה. הסבר כיצד החלום בא לידי ביטוי באחת הסצֵנות במחזה/

בהצגה.

* 1. הסבר כיצד החלום של הדמות משקף מגמות או הלכי רוח בחברה הישראלית, בתקופה שבה המחזה עוסק.

10**. היחיד כמייצג החברה הישראלית**

המחזאות הישראלית עוסקת לעתים ביחיד המייצג תופעות חברתיות פוליטיות האופייניות לחברה בישראל.

א. בחר בדמות ממחזה שלמדת או מהצגה שצפית בה, והסבר מהו הרצון המרכזי של הדמות ומהו המכשול העומד בדרכה.

ב. הסבר במה הרצון של הדמות או המכשול שעומד בדרכה מבטא תופעה חברתית אופיינית לחברה בישראל.

11**. אירועים היסטוריים במחזאות הישראלית**

המחזאות הישראלית מרבה לעסוק בשוֹאה ובמלחמות ישראל.

בחר במחזה או בהצגה העוסקים באחד מנושאים אלה.

א. ציין את האירוע ההיסטורי שעליו המחזה/ההצגה מתבסס/ת, והסבר אמירה אחת

שהמחזאי/הבמאי מנסה להעביר באמצעות התבססותו על אירוע היסטורי זה.

ב. הסבר והדגם כיצד אחד המרכיבים: דמות, קונפליקט, שיח — מסייע להדגשת האמירה של המחזאי/הבימאי.

**12. דילמה מוסרית**

א. בחר בדמות ממחזה או הצגה מהמחזאות הישראלית שיש לה דילמה מוסרית.

הסבר את שני הצדדים בדילמה, וכתוב כיצד הדמות בוחרת לפעול.

ב. מה הן תוצאות הבחירה של הדמות, וכיצד הן מבטאות את האמירה של המחזאי או הבמאי?

13. "**הבית" במחזאות הישראלית**

ּ "לבית" במחזאות הישראלית יש משמעויות רבות, כגון מבנה פיזי, משפחה, קהילה, מולדת.

א. בחר במחזה או בהצגהּ מהמחזאות הישראלית. ציין מה מבטא ה"בית" במחזה או בהצגה

שבחרת, והסבר את הזיקה )יחס( של אחד הגיבורים אל "הבית"

ב. הסבר כיצד הזיקה של הגיבור אל "הבית" במחזה או בהצגה שבחרת מבטאת הלכי רוח בחברה הישראלית, בתקופת ההתרחשות של המחזה או ההצגה.

**14.היחיד כמייצג החברה הישראלית**

המחזאות הישראלית עוסקת לעתים ביחיד המייצג תופעות חברתיות־פוליטיות האופייניותלחברה בישראל.

א. בחר בדמות ממחזה שלמדת או מהצגה שצפית בה, והסבר מהו הרצון המרכזי של הדמות ומהו המכשול העומד בדרכה.

ב. הסבר במה הרצון של הדמות או המכשול שעומד בדרכה מבטא תופעה חברתית אופיינית לחברה בישראל.